FÆLLES MEDDELELSE TIL EUROPA-PARLAMENTET OG RÅDET

Fremme af militær mobilitet i Den Europæiske Union

1. Indledning

De europæiske borgeres sikkerhed er en prioritet for Unionen og et anliggende, som borgerne forventer, at EU varetager. EU har taget en række initiativer for at gøre det muligt for europæere at tage mere ansvar for deres egen sikkerhed. Ved udarbejdelsen af den globale strategi for Den Europæiske Unions udenrigs- og sikkerhedspolitik i 2016 blev der identificeret et behov for en mere effektiv, fleksibel og integreret Union, der kan varetage EU's fælles interesser og prioriteter med hensyn til fremme af fred og med henblik på at garantere borgernes og landenes sikkerhed. For yderligere at kunne hjælpe med at opfylde Europas nuværende og fremtidige behov forpligtede den europæiske handlingsplan for forsvarsområdet Kommissionen til at arbejde sammen med andre EU-relevante aktører for at kunne forbedre sammenhængen og synergierne mellem forsvarsanliggender og øvrige politikker, der er gældende i Unionen, hvor der er en europæisk merværdi. Det Europæiske Råd har fastslået, at der er gjort væsentlige fremskridt inden for sikkerheds- og forsvarsområdet. I juni 2017 blev der i oplægget om fremtiden for det europæiske forsvar redegjort for udviklingen af EU's indsats på forsvarsområdet. I sin tale om Unionens tilstand af 13. september 2017 understregede Kommissionens formand, Jean-Claude Juncker, vigtigheden af at skabe en fuldt udbygget europæisk forsvarsunion inden 2025. Hvert af disse initiativer tjener det samme formål: at skabe en union, der beskytter.

For at beskytte Unionen og dens borgere i nutidens uforudsigelige sikkerhedsmiljø vil EU træffe de nødvendige foranstaltninger for at sikre dens evne til at reagere effektivt og rettidigt på interne og eksterne krisesituationer, herunder øge sit beredskab og sin resiliens. I den forbindelse arbejder medlemsstaterne også hen imod et mere dybtgående forsvarssamarbejde, herunder gennem det permanent strukturerede samarbejde, der er fastlagt i traktaterne. Der er både en mulighed og et strategisk behov for fuldt ud at udnytte civile/militære synergier for at fremskynde den militære mobilitet – både inden for vores grænser samt med henblik på en hurtig iværksættelse af militære operationer uden for EU.

Det er op til medlemsstaterne at beslutte i fuld suverænitet, om tropper fra et andet land må gå ind på deres territorium. For at være forberedt på kriser, også i forbindelse med militærøvelser og at kunne reagere på dem, er det imidlertid nødvendigt at sikre, at sådanne beslutninger kan træffes hurtigt, og når disse er truffet, skal tropper og udstyr kunne flyttes hurtigt og problemfrit. Desuden er sikkerheds- og forsvarspolitikken i visse medlemsstater af en særlig karakter, hvilket der skal tages hensyn til.

På nuværende tidspunkt vanskeliggøres den hurtige bevægelighed af militærpersonel og ‑udstyr på tværs af EU af en række fysiske, retlige og lovgivningsmæssige barrierer såsom infrastruktur, der ikke kan bære militærkøretøjers vægt, omstændige toldprocedurer og andre procedurer. Som det har vist sig i løbet af nylige større militærøvelser, kan sådanne barrierer føre til forsinkelser, afbrydelser, større omkostninger og øget sårbarhed. Grundet den specifikke status for væbnede styrker og udstyr er militær mobilitet retligt forpligtet af en lang række nationale afgørelser og EU-bestemmelser, der fastlægger, hvorvidt national og international bevægelighed er mulig. En bredere vifte af politikområder kan være relevant (indre og retlige anliggender, økonomi og finans, beskæftigelse, transport, forsvar, told, miljø, sundhed). NATO fastsætter også standarder og procedurer inden for dette område for sine medlemmer. Problemstillingerne omfatter alt fra told til kravene til sikker transport af personer og militærudstyr, herunder transporten af farligt gods, aspekter i forbindelse med ansvar, herunder miljølovgivning, samt fra den fysiske og juridiske beskyttelse af personel til tilgængeligheden og tilstrækkeligheden af den pågældende transportinfrastruktur. Set i lyset af den retlige og fysiske ramme er det ofte vanskeligt for militæret at reagere så hurtigt, som det kan være nødvendigt. Det er derfor vigtigt at undersøge foranstaltningerne, som bør træffes for at forbedre processerne i fuld overensstemmelse med medlemsstaternes suverænitet og i henhold til EU-traktater og -lovgivning.

Mens de fleste foranstaltninger er og bliver medlemsstaternes ansvar, er der altid måder, hvorpå EU kan hjælpe. Formålet med denne fælles meddelelse er derfor at fastsætte, hvordan EU vil bidrage til at fremme og fremskynde den militære mobilitet, herunder gennem sine nuværende politikker, hvilket omfatter alt fra rutinemæssige behov til strategisk forudstationering af militære styrker og ressourcer i samspil med ikke-militære aktiviteter og uden at forstyrre civilbefolkningens anvendelse af infrastruktur og undgå unødvendige gener.

2. Igangværende projekter, aktiviteter og initiativer vedrørende militær mobilitet

Der findes allerede adskillige initiativer, som hjælper med at forbedre den militære mobilitet på EU-plan. Transportinfrastruktur har traditionelt set været en nødvendig del af ethvert forsvarssystem, der især sørger for veje til transport af militærforsyninger og tropper. I årenes løb har EU udviklet en ambitiøs transportinfrastrukturpolitik. Dette område er en god mulighed for at øge sammenhængen og synergierne mellem forsvarsanliggender og nuværende EU-politikker ved at udnytte den europæiske merværdi, reducere unødvendig overlapning og fremme en mere effektiv anvendelse af offentlige midler og på længere sigt undgå suboptimale investeringer.

Der er også initiativer på vej, der har til formål at fremme civile/militære synergier baseret på EU-politikker inden for områder såsom forskning, cybersikkerhed, luftfart, grænsekontrol og farvandsovervågning samt rumfart. En aftale indgået mellem Kommissionen, Det Europæiske Forsvarsagentur og medlemsstaterne om at påbegynde udarbejdelsen af forsvarsstandarder og hybride standarder for produkter med dobbelt anvendelse er et godt eksempel på mere horisontale initiativer. Sådanne aktiviteter kan have en positiv afsmittende virkning, også hvad angår fremme af militær mobilitet.

Medlemsstaterne fremmer desuden en række projekter inden for Det Europæiske Forsvarsagenturs rammer:

-I 2014 besluttede 14 medlemsstater at iværksætte et særligt projekt under Det Europæiske Forsvarsagentur, der omhandler et multimodalt transportknudepunkt i EU. Disse medlemsstater har påpeget behovet for en bedre koordinering af militær bevægelighed. Der udvikles et netværk af multimodale transportknudepunkter (M2TH) med henblik på at fremme den hurtige transport af tropper ved harmoniserede forordninger, procedurer og processer samt sammenlægning og deling af aktiver og infrastruktur i Europa. Projektets hovedaspekter er den centrale koordinering af transporten, identifikation af et fysisk netværk af lokaliteter og identifikation af de tjenesteydelser, der skal leveres. Alt dette udføres ved anvendelse af forenklede og harmoniserede procedurer inden for grænserne af EU-lovgivningen og nationale love. Andre medlemsstater har vist interesse for at deltage i dette projekt.

-Initiativet vedrørende aftalen om diplomatiske tilladelser udgør endnu et program under Det Europæiske Forsvarsagentur og har ført til den tekniske aftale om diplomatiske tilladelser i 2012. Antallet af deltagende medlemsstater er steget til 16. Den tekniske aftale harmoniserer de administrative procedurer (formularer og tidsplaner) og muliggør tilladelser i forbindelse med foregribende indsatser. Alle involverede medlemsstater har valgt at give tilladelsen, og dermed bliver den tekniske aftale et fuldt udviklet middel til daglig, hurtig bevægelighed, hvad angår den militære lufttransport i de fleste rutinemæssige tilfælde.

NATO udvikler også en række aktiviteter for at fremme den militære mobilitet såsom arbejdet med retlige instrumenter med henblik på at fremme den fri bevægelighed og situationsbevidstheden vedrørende infrastrukturen, forbedre hurtig luftfart samt civilberedskab og udvikling af resiliens.